
Alacsony grádusú gliomás betegek kezelési adatainak elemzése az Onkológiai Klinikán

A gliomák primer központi idegrendszeri daganatok, közülük a leggyakoribb
szövettani csoportot az astrocytomák és az oligodendrogliomák képezik. A WHO
II-es grádusú diffúz gliomák szövettanilag semimalignusak, azonban klinikailag
egy kedvezőbb kórlefolyás jellemzi őket. A daganatok ritkasága miatt a
protokollok alacsony, ill. közepes evidencia szinten alapulnak. Minden esetben
törekedni kell a daganatok sebészi eltávolítására, emellett sugárterápia és
kemoterápia jön szóba.
Vizsgálatunkban a Debreceni Egyetem Onkológiai Klinika beteganyagából a
2000.01.01. után astrocytoma vagy oligodendroglioma diagnózis miatt kezelt
betegek adatait elemeztük a terápiás modalitások tükrében. Összesen 56 WHO II-
es grádusú gliomás beteg adatait sikerült megfelelő minőségben feldolgozni, a
betegek átlagéletkora 39,75 év, míg a medián követési idő 53,5 hónap volt. A
statisztikai elemzésekhez a betegségre jellemző többszöri kiújulásig eltelt időket
(medián PFS1, PFS2, stb) Kaplan-Meier analízissel hasonlítottuk össze.
A primer műtéti ellátás típusát vizsgálva a betegek többsége teljes vagy közel
teljes műtéti eltávolításban részesült, de túlélés szempontjából nem kerültek
hátrányba azon betegek sem, akik csak biopsziában részesültek (medián PFS1 22
vs 23 hó, p=0,48). A sebészi beavatkozást követő első terápiás modalitások
(observatio, FBRT, FBRT+KT) között nem találtunk különbséget (p=0,07), bár a
legújabb kezelési modalitás esetén több betegnél még nem értünk el progressziót.
A további progressziókig eltelt időben (PFS2, PFS3) sem igazolódott szignifikáns
különbség az eltérő modalitások között. Bár az oligodendrogliomákat kedvezőbb
prognózisúnak tartjuk, jelentős különbség nem mutatkozott az első progresszióig
eltelt időben az astrocytomákhoz képest (PFS1 21 vs 28 hó, p=0,42).
Eredményeink alapján látható, hogy az alacsony grádusú gliomák kezelése során
a megfelelő terápiás modalitás megválasztása kihívást jelent és a betegek egyéni
állapotához kell azt igazítani.



